Selekshon nashonal di futbòl di Kòrsou (maskulino)

E **selekshon nashonal di futbòl di Kòrsou** ta e ekipo di futbolistanan maskulino ku desde 2011 ta representá Kòrsou den kompetensianan internashonal i ta kai bou di FFK. 

Riba e tabla di klasifikashon mundial di FIFA, Kòrsou a logra posishon 68° na yüli di 2017, te awor su mihó posishon ademas di ta e di 6 mihó selekshon di CONCACAF. El a gana e Kopa Karibe (*Caribbean Cup*) na 2017, loke tabata e promé premio ofisial pa Kòrsou. Na 2019 e selekshon a logra yega e kuart final di e Kopa Oro di CONCACAF pa promé biaha. 

Na novèmber 2025, e selekshon a enkabesá su grupo di kualifikashon pa e Kopa Mundial di FIFA 2026 i a kualifiká dia 18 di november 2025 pa promé biaha pa Kopa Mundial, loke a hasi Kòrsou bira e nashon di mas chikitu den tantu poblashon komo área pa klasifiká pa e torneo.

E selekshon ta hunga su weganan normalmente den Stadion Ergilio Hato na Willemstad. Tur tramite pa e selekshon nashonal ta resortá bou di Federashon Futbòl Kòrsou (FFK).

## Historia
Na 2011 e ekipo aki a tuma lugá di e selekshon di futbòl di Antias Hulandes, ku a stop di eksistí despues di e disolushon di Antia Hulandes. E ekipo aki tambe a hunga bou di e nòmber di "Kòrsou" te ku 1958, pero e tempu ei tabata representá tur e islanan di e teritorio di Kòrsou i Dependensianan. Tanto FIFA komo CONCACAF ta rekonosé e selekshon nashonal di Kòrsou komo e susesor direkto i úniko di e ekiponan di futbòl nashonal di Kòrsou (1921-1958) i Antias Hulandes (1958-2010).

Dia 29 di òktober 2010 e selekshon maskulino di Kòrsou a hunga su promé wega amistoso na Willemstad kontra Aruba. E wega aki a keda gana ku 3-0 i Everon Espacia a skor e promé gol na nòmber di Kòrsou. E promé wega pafor di Karibe Hulandes tabata 20 di ougùstùs 2011 kontra Repúblika Dominikano na estadio Panamerikano; esaki a terminá den un derota di 1-0 pa Kòrsou.

## Partisipashon na torneo
### Kopa Mundial
For di aña 2011 Kòrsou ta partisipá na weganan di klasifikashon pa kampeonato mundial di futbòl di FIFA. Na su promé weganan klasifikatorio pa Mundial 2014 na Brasil e selekshon a enfrenta  Antigua i Barbuda, Haiti i Islanan Birgen Merikano. Despues di 2 viktoria i 1 empate for di 6 wega nan a keda eliminá komo e di tres ekipo di grupo F. E dos viktoria kontra e Islanan Birgen Merikano (3-0 i 6-1) tabata e proménan den un kualifikashon pa Kopa Mundial.

Pa Mundial 2018 e ekipo a alkansa e di tres buelta di e torneo i kualifikashon. Den e promé ronda na mart 2015 el a  enfrentá Montserrat i a klasifiká pa e di dos ronda kontra Cuba ku un viktoria di 2-1 na kas i un viktoria di 2-2 den e di dos wega. Despues di un empate 0-0 den e wega na kas, un empate 1-1 den e wega di regreso kontra Cuba tabata sufisiente pa pone riba e regla di golnan pa e di tres ronda. Sinembargo, e ekipo a keda eliminá na septèmber 2015  despues di dos derota 0-1 kontra El Salvador. 

Den e kualifikashon di 2022 e ekipo a enfrentá Guatemala, Sint Vincent i Grenadinanan, Cuba i e Islanan Birgen Britániko den e promé ronda na mart i yüni 2021. E ekipo a gana e grupo dor di hasi mas gol i a avansá pa e di dos ronda. Despues di un derota di 2-1 i un empate di 0-0 kontra Panama el a keda eliminá den e di dos ronda.

#### 2026
E selekshon a kai den grupo C di e weganan di kualifikashon pa Kopa Mundial 2026. Su promé partidonan na 2024 tabata kontra Barbados riba 5 di yüni den Stadion Ergilio Hato i kontra Aruba riba 8 di yüni den Stadion Guillermo Prospero Trinidad. Na 2025 el a sigui topa ku Sint Lucia riba 6 di yüni i Haiti riba 10 di yüni.
Despues ku entrenadó prinsipal, Dick Advocaat, a reklutá varios hungadó di e diaspora kurasoleño na Hulanda pa fortalesé e selekshon, esaki pasa pa promé lugá den su grupo di klasifikashon ku diesun punto despues di un viktoria di 7-0 kontra Bermuda ku e penúltimo wega di e grupo na novèmber 2025.

Pa e último wega durante e klasifikashon pa Kopa Mundial di FIFA 2026, e selekshon a empatá 0-0 kontra Jamaica kaminda Kòrsou a bira e nashon di mas chikitu den poblashon (156.115 hende) ku den historia a yega di klasifiká pa e Kopa Mundial di FIFA, mientras Dick Advocaat lo bira e mènedjer di mas bieu den historia pa entrená e ekipo durante e Kopa Mundial di FIFA.

Komo himno pa e trayekto pa Kopa Mundial di e tim, a komposita e kantika yamá “The Blue Wave” na 2025, ku ta wòrdo interpretá pa e artista Jeon.

### Kopa Oro di CONCACAF
* 2017 – Preliminatorio
* 2019 – Kuart final
* 2021 – A retirá
* 2023 – No a kualifiká

Ku e viktoria 4-1 di e selekshon riba St. Lucia dia 18 di novèmber 2024 den Stadion Ergilio Hato Kòrsou a promove bek pa Liga A di CONCACAF Nations League i a klasifika automátikamente pa e proximo edishon di Kopa Oro na Merka.

### Kopa Karibe
Na 2014 e selekshon a hunga den e ronda preliminatorio di Kopa Karibe. Den e edishon di 2017, e selekshon, despues di un fuerte kampaña di kualifikashon, a derotá e anfitrion Martinique den e semifinal ku e skor di 2-1. E ta vense Jamaica, kampeon saliente i seis biaha ganadó, ku e skor di 2-1 i ta logra su promé Kopa Karibe. Algun hungadó di e wega final tabata Elson Hooi (2 gol), Eloy Room (kiper), Gino van Kessel, Ayrton Statie, Rangelo Janga i Leandro Bacuna.

### Kopa di Rei
Dia 5 di yüni 2019, Kòrsou a gana 3-1 kontra India den e promé ronda di Kopa di Rei, un torneo tailandés riba invitashon. Den e final dia 8 di yüni 2019, despues di un empate 1-1 despues di pinalti, e ekipo a gana e Kopa di Rei ku 5-4 di Vietnam na Chang Arena den e siudat Buri Ram na Tailandia.

### Kopa ABCS
Na 2013 e ta yega te final, perdiendo di Sürnam 1-3 i ta caba na di tres lugá di Kopa ABCS na 2015. Entre 2016 i 2020 no tabatin kompetensia. Kòrsou tabata ganadó na 2021 den final kontra Boneiru (2-1) i na 2022 ta sali viktorioso den pinalti kontra Sürnam.

## Último weganan i próksimo enkuentronan
 Aktualisá te e último wega riba 18 di novèmber 2025.




### 2025

### 2026

## Tim tékniko

## (Eks)-hungadó konosí

* Vurnon Anita
* Leandro Bacuna
* Juriën Gaari
* Kenji Gorré
* Elson Hooi
* Rangelo Janga
* Cuco Martina
* Eloy Room
* Ayrton Statie

## Lista di entrenadó
* Manuel Bilches (2011–2012)
* Ludwig Alberto (2012–2014)
* Igemar Pieternella (2014, interino)
* Etienne Siliee (2014–2015)
* Patrick Kluivert (2015–2016)
* Remko Bicentini (2016–2020)
* Guus Hiddink (2020–2021)
* Patrick Kluivert (2021, remplasante di Hiddink, kende a haña COVID-19 durante e kualifikashon pa Mundial 2022)
* Art Langeler (2022)
* Remko Bicentini (2022-2023)
* Dean Gorré (2023, interino)
* Dick Advocaat (2024-2026)
* Fred Rutten (desde 2026)

## Mira tambe
* Selekshon nashonal di futbòl di Kòrsou (1921-1958)
* Selekshon antiano di futbòl (1958-2010)
* Selekshon nashonal di futbòl di Aruba
* Selekshon boneriano di futbòl

## Link eksterno
* Wepsait di Federashon di Futbòl Kòrsou
* Weganan Internashonal di Kòrsou i Antia Hulandes te 2004
* The Blue Wave, Jeon, Youtube 2025